Kizzy

Kizzy Yuanda Constance Getrouw (n. 14 di mart 1979 na Hulanda) ta un aktris, kantante, kompositor di kantika i host di televishon hulandes. E ta presenta bou di su promé nòmber i alabes nòmber artistiko Kizzy. El a establese su mes den Antias Hulandes ku su kantikanan kual a bira hit i su programanan di televishon. Na Merka e ta konosí pa host shownan na e kanalnan merikano XY TV and CN8.

Hubentut
Kizzy a nasé den e suidat Rotterdam na Hulanda. Su tata ta di desendensia sürnameño i su mama ta di desendensia antiano (Sint Eustatius). Na edat di 4 aňa e famia a muda pa Kòrsou. Kuminsando na edat di nuebe aňa, Kizzy tabatin varios ròl mayó den varios evento musikal televisá i obra teatral i a gana varios kompetensia di talento manera De Soundmix Show i The European Caribbean Talent Contest na 1995. Den e siguiente aňa el a gana e Song Festival Nashonal i a asina a bira representante di Antias Hulandes na e Song Festival Karibense ku a tuma lugá na Barbados na kual el a sali na segundo lugá. Banda di esei el a presenta na varios award show, sertamen di beyesa i a kanta himno nashonal pa eventonan presidenshal i eventonan di deporte grandi, inkluyendo e Olimpiada Karibense i e Andruw Jones Award.

Karera
Kizzy su karera ofisial a kuminsa na 1997 ku e eksito di su album eksitoso Lamu-Lamu, kual a bira e number un album bendé na Antias Hulandes. Tambe el a bira e host di Wie is er Nieuwsgierig?, un show di mucha eksitoso .

Na 1998, Kizzy a keda firmá pa e kompanía diskero aleman TMP. Durante di e seshonnan di grabashon na Majorca, el a keda aseptá pa e skol Berklee College of Music ku un full scholarship. Kizzy a muda pa Boston, Massachusetts. Su disko aleman no a keda. Durante di su estudio na Berklee, el a studia balèt i teatro musikal na e Boston Conservatory i aktuashon na Emerson College.

Den verano di 1999, Kizzy a bishita Amsterdam pa por host i duna un presentashon na e Kwakoe Festival, e festival multikultural hulandes di mas grandi. El a graba e propaganda ofisial ku a keda usá pa promove e evento i produktornan di Radio Wereld Omroep na Hilversum a graba un dokumentario di su karera, kual a keda pasá na televishon.

Promé ku el a gradua for di Berklee College of Music na 2003 ku un diploma den presentashon, el a destaka den algun di e konsiertonan mas prestigioso di e kolegio, manera e Tribute to David Bowie Commencement Concert, Singer's Showcase i The Berklee Gospel Choir. El a presenta komo korista pa artistanan manera Steven Tyler (Aerosmith), Al Kooper, nominadó di Grammy Susan Tedeschi i ganadó di Grammy Kim Burrell.

Den e mesun tempu ei, Kizzy a aparese den e serie Sounds Affects na kanal VH1. Adishonalmente el a aparese riba portada di e revista The Improper Bostonian Magazine. Na 2005, Kizzy a bira kantante prinsipal di e Bo Winiker Orchestra ku kua el a presenta pa Bill Clinton, Glen Close i ku kual el a gana rekonosimientu pa presenta kantikanan na hebreo.

Na 2006 el a bira reportero pa "The VIP"  i host di "Gossip Swap" na kanal XYTV i na 2007 a bira reportero di entretenimiento na e kanal Dirty Water TV. El a aparese den varios propoganda televisá i tabata i host i miembro di hurado na e kompetensia di Miss Boston 2008.

Kizzy a muda bek pa Hulanda na 2009.

Na 2011 el a presenta su poema publiká ku yama "Nederland schreeuwt om Kunst en Cultuur" na e evento ofisial - ku a keda televisá - Nederland Schreeuwt om Cultuur. E primer kantika di su solo album tabata yamá This Bed Ain't Big Enough i a keda publiká den òktober 2012. Riba 5 di novèmber 2012, Kizzy su solo album a keda lansá. E album Unspoken Rhyme a keda produsí pa Robert Jansen i e produktor famá Piet Souer.

Na 2013 Kizzy a presenta na e Delft Jazz Festival i huntu ku su banda a bula bin Kòrsou pa presenta na Curaçao North Sea Jazz Festival, huntu ku e artistanan Prince i Luis Minguel.

Na 2014 Kizzy tabata host di e kompetensia anual Miss Valentine, Goois Jazzfestival i e evento "International Women's Day", unda el a presenta su poema "Vrouwen" (Muhé).

 Pelíkula 
 Wie is er Nieuwsgierig? (1997)
 Sound Affects (2001)
 The VIP (2004–2006)
 The Gossip Swap (2006)
 Dirty Water (2007–2008)
 OPENBOEK (2017-2018)

 Diskografía 
 Cocktail, Lamu - Lamu (1997)
 Unspoken Rhyme (2012)
 Have Yourself A Merry Little Christmas (2013)

Trivia
 Kizzy ta famia di e kantante Rubiano Julio Euson.

 Link eksterno 
 Wèpsait ofisial

Category:Hende
Category:Kantante